I.Indledning

Udbruddet af coronavirus har udviklet sig til en global pandemi. Det har ført til titusindvis af omkomne, til svækkede samfund, øget behov for social beskyttelse, mindre erhvervsaktivitet og forstyrrelser i forsyningskæderne. Det vil få store konsekvenser. Pandemien opstod først i Kina, men har nu bredt sig til Europa og resten af verden med følger for den sociale stabilitet og sikkerheden.

Eftersom virusset kan ramme enhver og ikke kender nogen grænser, kræver denne historiske krise en hurtig, massiv og koordineret global indsats for at beskytte alle, redde liv og tackle de økonomiske konsekvenser. Tiden er nu inde til international solidaritet og internationalt lederskab, ikke til isolation; til at række mere ud internationalt, ikke mindre; til at sikre gennemsigtighed og fakta og bekæmpe desinformation. Den Europæiske Union (EU) er som verdens største donor og førende økonomiske magt allerede med i forreste linje i denne indsats. EU har allerede truffet en række konkrete og hurtige foranstaltninger for at hjælpe sine partnere.

EU gør alt for at bekæmpe coronaviruskrisen i Europa. Det er også i EU's interesse at vise solidaritet med resten af verden. En stærk og global europæisk indsats er et spørgsmål om at holde fast i vores kerneværdier og ligeledes forfølge vores strategiske interesser. Det betyder noget for europæerne, hvordan vores partnere rundt om i verden trives. Vi kan kun fuldt ud tage hånd om vores egen sundhed og sikkerhed, hvis vi også hjælper andre. Vores kamp mod virusset kan kun lykkes, hvis vi bekæmper det globalt. Europas stærke partnerskaber rundt om i verden er derfor så meget desto vigtigere, når det kommer til at tackle pandemien og dens følger. Denne geopolitiske Kommission er klar til at stå i spidsen for dette arbejde.

EU støtter et internationalt samarbejde og multilaterale løsninger i denne krise. Vi indtager en ledende rolle i den koordinerede indsats, der gøres af FN, G20, G7, Den Internationale Arbejdsorganisation (ILO) og de internationale finansielle institutioner. EU vil lægge sin fulde vægt bag FN's generalsekretærs bestræbelser på at koordinere en FN-omspændende indsats.

EU's indsats følger en Team Europe-strategi. Det betyder, at der trækkes på bidrag fra alle EU-institutioner, og at de ressourcer, der stilles til rådighed af EU-medlemsstaterne og finansielle institutioner, navnlig Den Europæiske Investeringsbank og Den Europæiske Bank for Genopbygning og Udvikling, samles. Ved at samarbejde kan Team Europe tilvejebringe en kritisk masse, som kun få andre kan matche.

I overensstemmelse med den tilgang, der blev vedtaget af G20, og som FN støtter, er EU's indsats rettet mod krisens humanitære, sundhedsmæssige, sociale og økonomiske konsekvenser. Den skal tackle både de kortsigtede og mere langsigtede strukturelle konsekvenser for samfund og økonomier og dermed mindske risikoen for destabilisering. Den styrker både statslige og ikke-statslige tiltag.

EU's indsats vil løbende blive tilpasset i takt med udviklingen. På samme måde som vi ydede materiel støtte til Kina, da pandemien brød ud, vil vi nu fokusere på de lande, der er hårdest ramt og har behov for støtte på sundhedsområdet såsom lande i Afrika, naboskabslande, Vestbalkan, Mellemøsten, Nordafrika, dele af Asien, Latinamerika og Vestindien. Der vil være fokus på de mest udsatte befolkningsgrupper, bl.a. migranter, flygtninge, internt fordrevne personer og deres værtssamfund. Det viser også, at vi kan tackle udfordringer sammen med Afrika. Alle, som har behov for sundhedspleje og beskyttelse, bør være på vores radar.

EU vil ud over sin finansielle støtte og anden form for samarbejde udnytte alle sine handels- og investeringsmuligheder og transportsystemet til at sikre en konstant strøm af varer og undgå langvarige forstyrrelser i leverancer, især hvad angår vigtigt medicinsk udstyr og fødevarer.

EU vil fortsat fremme og opretholde god regeringsførelse, menneskerettigheder, retsstatsprincippet, ligestilling mellem kønnene og ikkediskrimination, anstændige arbejdsvilkår samt grundlæggende værdier og humanitære principper. De særlige og ekstraordinære foranstaltninger, der er nødvendige for at begrænse pandemien, må ikke føre til, at der gives køb på de grundlæggende værdier og principper i vores åbne og demokratiske samfund. Derudover må vores fælles indsats for at bekæmpe coronavirusset ikke føre til politiske beslutninger eller investeringsbeslutninger, som forværrer de eksisterende kriser såsom tab af biodiversitet og klimaproblemer.

Endelig skal EU's indsats bygge på fakta og være gennemsigtig, og ethvert forsøg på desinformation i og uden for EU skal bekæmpes. Den vil blive ledsaget af koordinerede oplysningskampagner, som skal oplyse om vores deltagelse og vores samarbejde med partnere i disse krisetider. EU vil også fortsætte sit arbejde via globale onlineplatforme med henblik på at fremme adgangen til pålidelige sundhedsoplysninger, f.eks. fra Verdenssundhedsorganisationen (WHO).

For at nå disse mål vil EU sikre finansiel støtte til partnerlande til et samlet beløb på over 15,6 mia. EUR.

Midlerne findes allerede som midler til foranstaltninger udadtil. Vi sikrer sammen med vores partnere, at de væsentlige EU-midler, de allerede tildeles, målrettes mod følgerne af covid-19 i stil med, hvad vi gør i Europa. Derved sikres, at EU's indsats er hurtig, tilpasset og operationel.

De strategiske mål, som EU har sat sig med hensyn til miljø og klima, og som fremgår af den europæiske grønne pagt og den digitale dagsorden, forbliver fuldt ud gyldige og vil blive indarbejdet i EU's globale indsats for bekæmpelse af covid-19. Det igangværende arbejde med disse mål vil faktisk styrke bestræbelserne på at tackle de kortsigtede og langsigtede udfordringer, der skyldes pandemien. Den aktuelle krise er en påmindelse om, at det stadig er vigtigt at gennemføre 2030-dagsordenen for bæredygtig udvikling og Parisaftalen fuldt ud, hvis verden skal blive bedre rustet til at klare fremtidige systemiske chok.

II.Team Europe-strategien

Team Europe-strategien skal fastlægge et fælles handlingsgrundlag for alle europæiske foranstaltninger udadtil til støtte for partnere i deres bekæmpelse af corona-krisen, og det er en fælles strategi, der bygger på fire søjler:

1.Team Europe-prioriteter: Vores kollektive indsats vil fokusere på i) kriseforanstaltninger til at tackle den umiddelbare sundhedskrise og de deraf følgende humanitære behov, ii) styrkelse af sundhedssystemer og vand- og kloakeringssystemer samt partnernes forskningskapacitet til at håndtere pandemien og deres beredskab og iii) afhjælpning af de umiddelbare sociale og økonomiske konsekvenser

2.Team Europe-pakker: Vi vil koordinere med gennemførelsespartnere — såsom Den Europæiske Investeringsbank (EIB), Den Europæiske Udviklingsbank (EBRD), europæiske institutioner for udviklingsfinansiering, medlemsstaternes udviklingsagenturer og udbydere af teknisk bistand samt internationale finansielle institutioner — så der bliver en sammenhængende finansiel pakke for hvert partnerland, der har brug for vores støtte. EU-delegationerne vil til dette formål modtage vejledning om gennemførelsesvilkår og -muligheder